Există două tipuri de concediere: pentru motive care țin de persoana salariatului și pentru motive care nu țin de persoana salariatului. 1. Potrivit art.61 din Codul Muncii, angajatorul poate dispune concedierea pentru motive care țin de persoana salariatului în următoarele situații: în cazul în care salariatul a săvârșit o abatere gravă sau abateri repetate de la regulile de disciplină a muncii ori de la cele stabilite prin contractul individual de muncă, contractul colectiv de muncă aplicabil sau regulamentul intern, ca sancțiune disciplinară; în cazul în care salariatul este arestat preventiv sau arestat la domiciliu pentru o perioadă mai mare de 30 de zile, în condițiile Codului de procedură penală; în cazul în care, prin decizie a organelor competente de expertiză medicală, se constată inaptitudinea fizică și/sau psihică a salariatului, fapt ce nu permite acestuia să își îndeplinească atribuțiile corespunzătoare locului de muncă ocupat; în cazul în care salariatul nu corespunde profesional locului de muncă în care este încadrat. În cazul concedierii pentru abateri disciplinare, decizia de concediere va fi emisă doar în urma procedurii cercetării disciplinare, prevăzute de Codul muncii, care implică inclusiv garantarea efectivă a dreptului la apărare a angajatului cercetat disciplinar.2. Motivele care nu țin de persoana salariatului pot fi de ordin economic - desființarea postului respectiv ca urmare scăderii performanței economice. Motivele pentru desființarea postului trebuie să fie reale și temeinice.